Vrou ryg medaljes in ná ma nier skenkSuretha Campher by die World Transplant Games in Spanje (Foto: Verskaf) Nadat haar toekoms in atletiek wankelrig gelyk het toe sy ses jaar gelede met algehele nierversaking gediagnoseer is, het Suretha Campher (30) van Middelburg in Mpumalanga onlangs vier medaljes ingeryg tydens haar deelname aan vanjaar se World Transplant Games in Spanje. Dié byeenkoms, soortgelyk aan die Olimpiese Spele, word jaarliks gehou vir atlete wat lewensreddende orgaanoorplantings gekry het. Campher het tydens dié spele ŉ goue medalje in verspring, twee silwermedaljes in die 100 m- en 200 m-naelloop en ŉ bronsmedalje in aflos verower. Sy vertel sy het ses jaar gelede by die dood omgedraai toe sy, danksy haar ma, ŉ noodnieroorplanting kon kry. Dokters het gesê haar liggaam het geen nierfunksie oor nie en dat dialise net vir ŉ kort tydperk ŉ oplossing sou wees. “My lewe is daardie tyd deur my ma gered, iets waarvoor ek altyd dankbaar sal wees. Dit het my toegelaat om vanjaar vir die derde keer deel te neem. Ek voel baie bevoorreg,” sê sy. Tydens haar vorige twee deelnames het sy altesaam vier goue en drie silwermedaljes ingepalm. Campher is intussen ook as die enigste ambassadeur van Afrika vir die World Transplant Games se Fit for life-veldtog aangewys. “Dié veldtog beoog om mense wat pas ŉ oorplanting gehad het, te help om weer fiks te word of net op die been te kom en weer in beheer van hul eie lewe te kom,” vertel sy. Drie ander ambassadeurs is ook onlangs aangewys. Die atleet se man, Cedric, het intussen haar afrigter geword. Die egpaar het op 16 Junie afgehaak en het ŉ week langer in Spanje gebly vir hul wittebrood. “Dis net oor hy so kwaai is dat hy my afrigter is!” terg sy. “Maar ek is dankbaar dat ek ŉ platform het om so ŉ belangrike boodskap te versprei.” Lees meer oor die World Transplant Games op hul webwerf of Facebook-blad.